Hooaja viimane motokrossi etapp sõideti Tihemetsas Lauri krossirajal, kus MX-1 klassi mõlemat sõitu valitses Harri Kullas. Tanel Leok oli mõlemas võistlusõidus teine, aga sellest piisas, et tulla Eesti meistriks etapil kolmanda koha saanud Erki Kahro ees. Kullas tänavu kõikidel etappidel kaasa ei teinud.

"Eesti meistritiitel oligi eesmärk ja sõita rahulikult sõidud lõpuni ära," rääkis Leok. "Järgmine nädalavahetus on Itaalias MM, hoidsin end selleks ja Rahvuste krossiks."

MX-2 klassis oli viimase etapi esikolmik sarnane medalikolmikule hooaja kokkuvõttes. Karel Kutsar võitis nii Tihemetsas, kui tuli ka Eesti meistriks Andero Lusbo ja Aigar Leoki ees.